Þrettán bóluefni gegn COVID-19 eru í þriðja fasa þróunar. Í þeim fasa eru bóluefnin prófuð á tugþúsundum einstaklinga þar sem um helmingur fær tilraunabóluefni og hinn helmingurinn lyfleysu eða annað skráð bóluefni gegn öðrum sjúkdómi.
Ingileif Jónsdóttir, prófessor í ónæmisfræði við læknadeild Háskóla Íslands og deildarstjóri smit- og bólgusjúkdóma hjá Íslenskri erfðagreiningu segir í grein á Vísindavef Háskóla Íslands að það sé stórkostlegur árangur að tvö bóluefni hafi þegar fengið leyfi í Bandaríkjunum og eitt í Evrópu, innan við ári eftir að veiran fannst.
Bóluefnin þrettán sem eru í þriðja fasa hafa verið þróuð í Bandaríkjunum, Þýskalandi, Bretlandi, Kína, Rússlandi og á Indlandi. Tuttugu bóluefni eru í fyrsta fasa þróunar og sextán í öðrum fasa.